**Társadalmi normák, jogi normák**

A jog szónak a magyar nyelvben háromféle jelentése is van: jogszabály, jogosultság és szabadság. A jog egyrészt jelenti azt a szabályt, parancsot, magatartási normát, amelyet az állam alkot, és amelynek végrehajtását állami kényszerrel is biztosítja. A jog tehát ebben az értelemben kötelező magatartásszabály, kikényszeríthető **norma**.

A második jelentésében a jog szó jogosultságot jelent, vagyis azt, hogy akinek joga, jogosultsága van valamire, az egy másik személytől **valamit követelhet**. (Egy szerződés esetén az egyik félnek joga van ahhoz, hogy a másik féltől a szolgáltatás teljesítését követelje.)

A jog szó harmadik jelentése azt fejezi ki, hogy valakinek **joga van szabadon dönteni**, a **véleményét szabadon elmondani**, illetve **valamit szabadon megtenni**. (választójog, sajtószabadság, gyülekezési jog)

A jogról leggyakrabban, mint követendő magatartásszabályról, mint normáról szoktunk beszélni.

**1. A norma fogalma:**

A norma általános jelentése szerint magatartási szabály, amely a lehetséges cselekedetek közül előírja a helyeset, a követendőt. A társadalmi normák léte egyidős az emberi társadalommal. A jogon kívül léteznek másfajta társadalmi normák is, tekintsük át, melyek ezek, és miben különböznek a jogi normától.

**2. A normák típusai:**

A társadalmi fejlődés során kezdetben a meghatározó normatípus a szokás, az erkölcs és a vallási norma volt.

2.1. Szokás

Az emberek megfigyelték magatartásaik következményeit, és a számukra előnyös magatartásokat apáról fiúra örökítették, így azok nemzedékről nemzedékre szokásként rögzítést nyertek az adott közösségben. A számukra hátrányosakat vagy kikerülték, vagy tiltották tabuk formájában. A különböző földrajzi, éghajlati viszonyok között élő népek, embercsoportok szokásai jelentős eltéréseket mutattak és mutatnak.

2.2. A vallás normarendszerei

(Az egyik vallás szerint nem lehet fedetlen fővel belépni a szertartások helyszínére, egy másik szerint viszont éppen, hogy így kötelező. Egyik vallás megtiltja, egy másik pedig éppen előírja bizonyos ételek fogyasztását. Általánosságban azt mondhatjuk, hogy a vallási normák nagyon különbözőek lehetnek, nincsenek közös, általánosan elfogadott értékek és elvek.

2.3. Erkölcs

Az erkölcs normái mindig valamilyen idealizált „jóra” törekszenek, sok közös vonás fedezhető fel a különböző népek erkölcsi szabályaiban. Kívánatos volna egy közös erkölcsi minimum létezése és elfogadása. A jogelmélet szerint a jognak minden esetben erkölcsi megalapozottsággal kell(ene) rendelkeznie.

Az időben előre haladva számos további társadalmi norma alakult ki. Ilyenek az illem, a divat, a szakmai-technikai előírások. Végül legkésőbb a politikai és szervezeti normák megjelenését figyelhetjük meg.

2.4. Az illem és a divat

(Étkezési, viselkedési elvárások, színek, anyagok, formák elvárt összhangja stb.)

2.5. Technológiai normák

(Szabványok megjelenése a kompatibilitás érdekében. Az ilyen típusú normák a társadalmi munkamegosztás fejlődésével együtt jelentek meg. Gondoljunk például arra, amikor több szakma képviselője együttesen készített el egy szekeret, és az egyes alkatrészeknek megfelelően illeszkedniük kellett. Ezek a normák nem jelentek meg mai értelemben vett jogi normákban, de ha valaki nem tartotta be őket, attól a többiek nem vásároltak alkatrészt.)

2.6. A politikai-szervezeti normák

(A tagoknak a szervezethez, például párthoz, vállalathoz lojálisnak kell lenniük. Úgy kell megnyilatkozni és cselekedni, ahogy a szervezet elvárja a tajaitól.)

A jogi normák (a mai jogszabályok) tartalmukat tekintve sok esetben hasonlítanak a fenti normák valamelyikére, de van olyan jellemzőjük, amely alapvetően megkülönbözteti őket minden más társadalmi normától, ahogy alább látni fogjuk.

**3. A normák közös jellemző vonásai**

* *érvényesség:* a társadalmi együttélés eredményeként a közösség életét szabályozó normákat adott körben be kell tartani és általában be is tartják. Ha egyre többen nem tartják be a normát, azt mondjuk, hogy a norma elveszíti az érvényességét.
* *általánosság:* amennyiben a címzettek számára azonosan állapítja meg a magatartás zsinórmértékét és cselekvési módját (mindenki számára egyenlően állapít meg jogokat és kötelezettségeket)
* *ismételtség:* a norma sohasem egyszer előforduló eseményre vagy magatartásra vonatkozik, hanem gyakran előforduló helyzeteket szabályoz.
* *hipotetikus szerkezet:* a norma érvényesülésére meghatározott feltételek megléte esetén kerül sor („ha – akkor” típusú megfogalmazás jellemző rájuk)
* *jövőre irányultság:* a norma a múltból tanulva, de a jövőre irányulóan írja elő a követendő magatartási szabályt, amit meghatározott feltételek fennállásakor, visszatérően követni kell.
* *szankció:* a norma érvényesülését kényszer biztosítja, aki nem tarja be a normát az valamilyen büntetésre számíthat.
* *kölcsönösség:* a normák jogosultságok és kötelezettségek kölcsönösségeként értelmezhetők (kapunk cserébe valamit a norma betartásáért)
* *értékviszony:* a normák a követendő magatartás tételezésével értékelést fejeznek ki, hogy mi a jó és mi a rossz

**4. A társadalmi normák lényeges mozzanatai:**

* a magatartás leírása, megfogalmazása
* a magatartás normatív minősítése(tilos, kötelező, megengedett, ajánlott stb.)
* a normasértés következményeinek a leírása (szankció)

**5. A hatékony és hatástalan normák**

* létezhetnek olyan normák, amelyeknek a konkrét társadalmi szituációban mindennemű hatóerejük hiányozhat, mert nem tartják be őket
* egy norma akkor hatékony, ha a társadalom tagjai nagy arányban önkéntesen is betartják

**A jogi norma**

A jogi norma a társadalmi normák egy sajátos fajtája. Jogi normáról csak egy bizonyos fokú társadalmi szervezettség megjelenése után beszélhetünk. Ez a fajta szervezettség feltételezi valamilyen felsőbb hatalom létét (ez kezdetben lehetett valamilyen fejedelem, vagy uralkodó, később pedig az állam), aki megalkotja a jogi normákat, és aki valamilyen kényszerrel gondoskodik is azok betartásáról.

A ma általánosan elfogadott jogi elméletek szerint a jog fogalma szorosan kötődik az állam fogalmához, vagyis attól fogva beszélhetünk egyáltalán jogról, amikorra kialakul az állam fogalma. (ókori államok, római birodalom, feudális állam stb.)

A jogi normák megkülönböztető jegyei más társadalmi normákkal szemben: általános jellegű, mindenkire kötelező magatartási szabályt jelent, melyet az állam (vagy állami szerv) alkot és érvényesülését is az álam biztosítja.

A mai jogi oktatásban az egyetemek megfelelő szervezeti egységét általában nem is csupán jogtudományi karnak (vagy intézetnek), hanem Állam- és Jogtudományi Karnak (vagy intézetnek) nevezik.

A jog **kialakulását** az ókori **Római Birodalom** időszakára szokták időben elhelyezni. Korábban is léteztek már úgynevezett törvénykönyvek (pl. Hamurabbi törvényei), de a Római Birodalomban alakult ki az a rendszerezett jogi fogalomrendszer, amelyre sok esetben a mai jogtudomány is épít. A jogi egyetemeken a római jog még ma is fontos alapozó tárgy.

**A jog fogalma**

A jog:

* olyan magatartási szabályok összessége,
* amelyek keletkezése állami szervekhez kötődik, azaz azokat vagy az állam bocsátja ki, vagy szankcionálja azokat, vagyis a már kialakult magatartásszabályok nem követéséhez, megsértéséhez államilag kényszerintézkedéseket, hátrányokat fűz.
* amelyek ennél fogva az adott társadalomban általánosan kötelezők (érvényesek),
* amelyek érvényesülését az állami szervek végső soron kényszerrel biztosítják.

**A jog és más társadalmi normák kapcsolata**

**(jog és erkölcs; jog és vallás, jog és méltányosság)**

A jog más társadalmi normákkal kölcsönhatásban érvényesül, érdemes áttekinteni, hogyan hatnak a jogra ezek a másfajta társadalmi normák.

**1. A jog és erkölcs**

A jog és erkölcs viszonya a társadalomfejlődés és a tudományos gondolkodás ősi, mondhatni örök dilemmája (ld.: Antigoné. A dilemma lényege: eltemesse-e testvérét, noha a király ezt megtiltotta.). Mindenféleképpen jó az, ha a jogszabályoknak erkölcsi alapja van. Ebben az esetben az emberek hatékonyabban követik a jogszabályokat. Viszont nem minden jogszabálynak kötelező, hogy erkölcsi alapja legyen.

A történetileg kialakult jogrendszerekben az alapvető társadalmi viszonyok rendezése elsősorban (ha nem is kizárólagosan) államilag szankcionált normák révén nyert szabályozást.

A társadalmi viszonyok egyes területeinek a jogi szabályozás tárgyaként való jelentkezése természetesen nem jelent kizárólagosságot, mert ugyanazokat a társadalmi viszonyokat az erkölcsi normák is szabályozhatják a jogi normákkal párhuzamosan, éspedig a jogi normákkal tartalmilag egyezően, esetleg ellentétes módon is. (Kövessünk-e olyan jogi normát, amely ellentétes az erkölcsi felfogásunkkal? Pl. menjünk-e háborúba, ha az állam ara kötelez katonai szolgálat formájában.)

Az erkölcsi kényszer általános súlya, szigora általában enyhébb a jogi kényszerhez képest. Tipikus megnyilvánulási formája a megvetés, a közvélemény elítélő állásfoglalása, rosszallása, kiközösítés stb. Az erkölcs normái a megfogalmazás pontossága, követelményeinek általánossága és egységessége tekintetében messze a jogi normák mögött maradnak.

**Példa:**

Ha nem adok a szegényeknek pénzt -> erkölcsi normasértés (mennyit kellene adni?)

Ha nem fizetem be az előírt adót -> jogi norma megsértése (mennyit kell fizetni?)

Az erkölcsi normák mit szabályoznak?

Az erkölcs az embereknek a jóról, a rosszról, a helyesről, a helytelenről való felfogásával foglalkozik. Célja, hogy az emberek önkéntesen kövessék az erkölcsi szabályokat. Az erkölcsi szabályokhoz nem szükséges az állam, amely a betartásukról gondoskodik.

A jogi norma és az erkölcsi norma

|  |  |
| --- | --- |
| **Jogi norma** | **Erkölcsi norma** |
| Dinamikus jellegű (gyorsan meg lehet változtatni, egyszerűen hozunk egy új jogszabályt) | Statikus jellegűek (nehezen és lassabban lehet megváltoztatni, hisz az emberek erkölcsi felfogása nem változik egyik napról a másikra) |
| Az emberek külső, formális magatartására irányulnak. (Nem számít, hogy mit gondol, ha eleget tesz a kötelezettségnek.) | A belső, szubjektív akaratra, meggyőződésre kívánnak hatni, azért, hogy önként kövessék.  Ha számításból segítek, az nem erkölcsös. |
| A jogi norma szankciórendszerét az állami kényszerrel biztosított szankciók jellemzik. | A társadalmi nyomás jellemzi a szankciórendszerét (pl.: kiközösítés, kinevetés, kibeszélés, kigúnyolás stb.). |

**2. Jog és vallás**

Kapcsolatuknak vizsgálata ma elsősorban azon országokban fontos, amelyekben nem valósult meg a szekularizáció, azaz az államnak az egyháztól való elválasztása (pl.: iszlám országok, hindu országok).

Ezekben az országokban még ma is sokszor igazak az alábbiak:

Vallás = Jog

Vallási szabályok = Jogszabályok

Évezredekkel (évszázadokkal) ezelőtt a vallási előírások és jogi előírások egymásba fonódtak, nem voltak könnyen megkülönböztethetők. Különösen igaz (volt) ez azokra a népcsoportokra, ahol a követendő szabályok isteni kinyilatkoztatásból eredtek (Korán - Mohamed, Biblia -Mózes) Gondoljunk például Mózes törvényeire. Az alábbi előírás jogi vagy vallási előírásnak tekinthető? (Mózes 5. könyve, 16. fejezet, 18. szakasz)

*Állíts törzsenként bírákat és elöljárókat minden lakóhelyeden, … és ezek ítéljék a népet igaz ítélettel.*

A fenti előírás egy kezdetleges jogi jellegű útmutatásnak tűnhet, amelyik a bíráskodásról szól. A kipontozott részen azonban az alábbi szerepel, ami után már sokkal inkább tűnik vallási előírásnak, mert az ÚR parancsának kell megfelelni:

*Állíts törzsenként bírákat és elöljárókat minden lakóhelyeden, amelyet Istened, az ÚR ad neked és ezek ítéljék a népet igaz ítélettel.*

A modern nyugati demokráciákban **ma már elkülönülnek a vallási alapú normák a jogi normáktól**. Ennek egyik oka, hogy ezekben az országokban általában különböző vallású állampolgárok élnek, és így nem lenne célszerű olyan jogi normákat előírni, amelyek csak egyik vagy másik vallás normáiban gyökereznek.

**3. Jog és méltányosság**

A méltányosság egy olyan döntési mód, amely eltér a szigorú „kinek pontosan mi jár” elvétől. Méltányos jog: a merev jog következtében született igazságtalan döntések orvoslására alakult ki az ókori Rómában, a római jogban. Később a középkori Angliában játszott fontos szerepet, és az angolszász jogrendszerekben ma is nagyobb a jelentősége, mint a kontinentális jogrendszerekben. A bíró a döntései során a méltányosság elvét is alkalmazta, és alkalmazza ma is. Napjainkban ismét növekvő szerepe van, lásd például a közvetítői eljárást (mediáció) vagy a választott bíróságokat, amelyek sokkal szabadabban, kevesebb formai kötöttséggel dönthetnek az úgynevezett rendes, állami bíróságoknál.

**A jog keletkezése, a jogforrás fogalma, fajai és a jogforrási hierarchia**

**1. A jogképződés módjai**

1.1. A szokásjogi jogképződés

A jogképződés legősibb módja a társadalmi gyakorlat, szokás. A szűkebb vagy tágabb közösségek együttélése során kialakult szokásnormák egy részét az állami szervek elismerik, és megsértésüket jogilag szankcionálják. A szokásnak szokásjoggá való alakulása történeti folyamat eredménye; elsősorban a bíróságok voltak azok, amelyek adott konkrét ügyek eldöntése során bizonyos szokásoknak állami elismerést adtak.

1.2. Jogalkalmazói (bírói) jogképződés (esetjog vagy precedensjog)

A jogképződés ezen formájának alapvető vonása, hogy a jogalkalmazó a társadalmi viszonyoktól a jogi normához egy meghatározott konkrét eset kapcsán jut el, s eme eléje került konkrét jogeset eldöntésének folyamatában és annak eredményeként alkotja az új jogi normát. Precedenst teremt. Ezért szokás az ilyen módon képződött jogot precedensjognak nevezni. Ennek következtében a jogalkotást végző jogalkalmazó ezekre a konkrét, egyedi esetekre koncentrál.

A társadalmi viszonyok utólagos szabályozását nyújtó bírói jogalkotásnak egyedisége és konkrétsága mellett még két, a tipikus sajátosságából fakadó, egymással szoros összefüggésben levő jellemzője emelhető ki: egyfelől; rendkívüli hajlékonysága, a társadalmi változásokhoz való gyors igazodása és hozzásimulása, másfelől pedig; e jogképzési folyamat kevéssé rögzített és szilárd volta, bizonytalansága (hiszen nincs törvényben, jogszabályban rögzítve).

1.3. A jogalkotói hatáskörrel felruházott apparátus jogképző munkája

A törvényhozó és rendeletalkotó szervek jogalkotó tevékenysége – szemben a jogalkalmazás szférájával – eleve jogi normák létrehozására irányul, az tehát működésük során nem egyfajta „melléktermékként” jelenik meg.

A társadalmi viszonyok jövőbeni és előre történő szabályozására hivatott eme jogalkotási folyamat alapvető sajátossága: általánossága és absztraktsága. (Ezért nehéz néha megérteni a jogszabályokat.) Amikor ugyanis a jogalkotó valamely társadalmi viszonyt vagy ennek valamely, vonatkozását rendezni kívánja, akkor nem (mint a jogalkalmazó) egy konkrét, egyedi esetből indul ki, nem egy individuális tényállást akar eldönteni, hanem a szabályozásra kerülő társadalmi viszony egyedi mozzanataitól elvonatkoztatva, e viszonyokat és a bennük megnyilvánuló emberi magatartásokat általánosságukban igyekszik megragadni. Ezek legáltalánosabb, legjellegzetesebb vonásait sűrítve és koncentráltan fejezi ki, teszi a jogi norma tartalmává. (Pl. minden 14. életévét be nem töltött személy cselekvőképtelen. Nincs egyedi mérlegelés.)

**A törvényi jog merev, a bírói jog hajlékonyabb!**

**2. A jogforrás fogalma és fajai**

A jogforrás fogalmát többféle értelemben említi a jogi szakirodalom. Ennek megfelelően beszélhetünk **anyagi** és **alaki** jogforrásról, **elsődleges** és **másodlagos** jogforrásról, **írott** és **nem írott** jogforrásról.

a) az anyagi és alaki jogforrás

anyagi jogforrás: a jogi normát létrehozó állami szerv, amelytől a jog ered (ebben az értelemben anyagi jogforrás az **országgyűlés**, a kormány, a helyi önkormányzat stb.)

alaki jogforrás: az a forma, amelyben a jogi norma megjelenik, ahonnan megtudhatom, hogy mik a jogaim (alaki jogforrás a **törvény**, kormányrendelet, önkormányzati rendelet stb.)

b) elsődleges és másodlagos jogforrás

elsődleges jogforrás: maga a jogalkotó hatalom, az állam, mely a jognak ősforrása.

másodlagos jogforrás: az összes többi jogforrás, mert állami felhatalmazáson alapul a jogalkotói tevékenysége. (Például a kormányrendeletek vagy miniszteri rendeletek elején mindig az szerepel, hogy a … törvény felhatalmazása alapján a kormány az alábbi rendeletet alkotja. Felhatalmazás hiányában nem alkothatná.)

c) írott és nem írott jogforrás

írott jogforrás: az állam jogalkotó szervei által létrehozott és általános kötelező magatartásszabály formájában kifejezett jogszabályok (pl.: törvény, rendelet stb.)

nem írott jogforrás: az állam jogalkalmazó szervei döntéseiben keletkezett jog; ennek formája mindig valamely jogalkalmazói döntés, amely az ismétlődő követés, illetve kikényszerítés és az állam jogalkotó szerveinek hozzájárulása folytán általánosan kötelező jogi szabállyá válik (legtipikusabb esete: a bírósági gyakorlat). A bírósági gyakorlat alakította ki például a feltűnő értékaránytalanság mértékét, ami nincs jogszabályban leírva.

**3. A jogforrások hierarchiája, jogi normák ütközésének vagy hiányának feloldása**

A jogforrások nem azonos erősségűek. A jogalkotó szervek által létrehozott jogszabályok egyfajta hierarchiába vannak szervezve. Ez a hierarchia a jogszabályt létrehozó állami szervek hierarchiájához igazodik. Ennek megfelelően vannak alacsonyabb és magasabb szintű jogszabályok. A törvény például magasabb szintű jogszabály, mint a kormányrendelet.

Mi történjen, ha két jogforrás egymásnak ellentmondó szabályt fogalmaz meg? Az ilyen helyzetek feloldásának alapelvei az alábbiak. Ezeket az alapelveket már az ókori Rómában, a római jog elvei között megfogalmazták, és még a mai jogirodalom is az akkor kialakult latin nevükkel hivatkozik rájuk.

a) Alacsonyabb szintű jogszabály nem ellenkezhet magasabb szintű jogszabállyal. Ha mégis ellenkezik, akkor az alacsonyabb szintű semmis, érvénytelen lesz. (Lex superior derogat legi inferiori, vagy röviden csak lex superior alapelv)

b) A később megalkotott jogszabály a korábbi jogszabály hatályát, alkalmazhatóságát lerontja. (Lex posterior derogat legi priori alapelv)


c) Amennyiben két jogforrás azonos szinten, ám ezek közül az egyik általánosan, míg a másik speciálisan szabályoz egy társadalmi viszonyt, akkor a speciális jogszabályt kell alkalmazni. (Lex specialis derogat legi generali elve)

Joghézagok

A jogalkotói előrelátás sohasem tökéletes, továbbá olyan élethelyzetek is előfordulhatnak, amelyeket a jogalkotó nem is láthat előre. Így előállhatnak szabályozatlan jogterületek. Azt a helyzetet, **amikor a jog nem tartalmaz választ egy adott kérdésre**, pedig tartalmaznia kellene, joghézagnak nevezzük. A bíróságnak azonban ilyen esetekben is el kell döntenie a jogvitákat. A bíróság ilyen esetekben analógia alkalmazásával (egy hasonló tényállásra vonatkozó szabály alkalmazásával) tulajdonképpen jogot alkot. Vannak olyan jogterületek, ahol tilos az analógia alkalmazása. Ilyen például a büntetőjog.

A jogforrások hierarchiája

Az alábbi ábra a legfontosabb jogszabály típusokat, és azok hierarchikus viszonyát mutatja meg. Magyarország Alaptörvénye felsorolja az összes ma megalkotható jogszabály típust. Az alábbi ábrában van olyan típus (**törvényerejű rendelet**), amit ma már nem lehet alkotni (mert Népköztársaság Elnöki Tanácsa 1989-ben megszűnt), de vannak még ma is hatályos, vagyis alkalmazandó törvényerejű rendeletek.



**A jog funkciói**

**1. Az integráló funkció**

A társadalom normális életéhez szükséges rend (jogrend) és biztonság kialakítása és fenntartása. E funkció arra szolgál, hogy a jogsértéseket elbírálja és szankcionálja, a jogsértő, a társadalmi szabályokat be nem tart, kilógó személyeket pedig megpróbálja beilleszteni, integrálni a társadalomba. E funkció legfontosabb szervei a rendvédelmi szervek, legfontosabb szabályai a szabálysértésekre, büntetőjogra és büntető eljárásjogra vonatkozó szabályok.

**2. Konfliktus feloldó funkció**

Az állampolgárok és a szervezetek egymás közti, valamint az államhoz fűződő kapcsolatainak alakításában és az e kapcsolatokból adódó konfliktusok (érdekellentétek) megoldásában való közrehatás. A konfliktusok és viták kezelésére a jogi rendszer legfontosabb szervezete a bíróság, legfontosabb szabályai a polgári jogra és a bírósági eljárásokat szabályozó polgári eljárásjogra vonatkozó szabályok.

**3. A társadalomszervező funkció**

A társadalom tudatos alakításában, tervezésében, különböző folyamatainak „szervezésében” való közreműködés, a jogok és kötelezettségek realizálása (pl. építésügyi szabályok, környezetvédelmi szabályok). Ennek legfontosabb szervei a közigazgatási hatóságok, legfontosabb szabályai a közigazgatási anyagi jogra és eljárásjogra vonatkozó szabályok.

**A jogrendszer fogalma és tagozódása**

**A jogrendszer fogalma**

A jogrendszer egy adott állam hatályos jogszabályainak rendezett összessége, mely jelenti a jogszabályok meghatározott elvek szerinti tagozódását.

**A jogrendszer tagozódása**

Az egyes jogrendszerekben a belső tagozódás a történelmi körülményeknek és a jogi szabályozás hagyományainak, sajátosságainak megfelelően alakult.

Az ún. kontinentális jogrendszerekben a joganyag rendszerezésének alapjává hagyományosan a *közjog és a magánjog* megkülönböztetése vált. E felosztást történetileg a római jogra szokták visszavezetni, ahol különbséget tettek a közjog és a magánjog között annak alapján, hogy a jog a közérdeket vagy magánérdeket szolgálja-e. Később az árutermelő társadalmakban, amikor a politikai és tulajdoni viszonyok elválnak egymástól, még inkább eltávolodik egymástól a közjog és a magánjog.

Közjog (Ius Publicum)

A közjogi szabályozás tárgya a közösség, a társadalom, a társadalmi rend, az államszervezet, az állami szervek létrehozatala és működési rendje, e szervezetek hatásköre és az egyes állampolgároknak az államhoz való viszonya. A közjogi jogviszonyban általában az alá-fölérendeltségi viszony a jellemző. Az állam, mint a köz akaratát hordozó szervezeti rendszer, hatalommal bír, kikényszerítheti az egyénektől a közösség által meghatározott magatartást, büntethet, jutalmazhat. Az állam korlátoz, kötelez, kényszerít, de mindezeket csak olyan keretek között teheti, amit a jogszabályok biztosítanak számára. Ez jelenik meg a jogállamiság fogalmában. Ha az államot nem korlátozzák a jogszabályok, ott nem beszélhetünk jogállamról. A történelem során ilyen államok voltak a despotikus birodalmak (az uralkodó, despota, hatalma isteni eredetű, nem korlátozza semmi), az abszolút monarchiák (az uralkodó nem hívta össze a parlamentet, amely korlátozhatta volna), és ilyenek voltak a totalitárius (fasiszta, kommunista) rendszerek, ahol az egyszemélyi vezető hatalma korlátlan volt.

A hagyományos felosztásban a közjoghoz tartozó jogágak az alkotmányjog, a közigazgatási jog, a büntetőjog stb.

Magánjog (Ius Privatum)

A magánjog szűkebb értelemben a tulajdonosi autonómia szféráját szabályozza, tágabb értelemben pedig a jogalanyok személyi és vagyoni viszonyait. A jogalanyok között a mellérendeltségi viszony jellemző, ennek megfelelően jogvitáikat nem hatalmi eszközökkel oldják meg, hanem független szerv, a bíróság dönt ügyeikben. Magánjogi jogágak a polgári jog, családjog, kereskedelmi jog, munkajog stb.)

A jog tagozódása befolyásolja a jogtudomány rendszerét, a jogalkotás és a jogalkalmazás szféráját, valamint a jogi oktatás rendjét.

**A jogág**

**1. A jogág fogalma**

A jogrendszer és a jogszabály közötti közvetítő szint a jogág. A jogrendszer jogágakra tagozódik, és pedig a jogi szabályozás tartalmi különbségei szerint. S e tartalmi különbségekhez kapcsolódik a jogi szabályozás sajátos módszere, jogi dogmatikája. A kialakult jogági tagozódás változhat, amennyiben új jogágak jelenhetnek meg, vagy a hagyományos jogágak új joganyaggal bővülhetnek.

A jogág definíciója:

Azonos vagy hasonló társadalmi viszonyokat ugyanazon módszerrel rendező jogszabályok összessége. Minden egyes jogágnak megvan a saját szabályozási területe, alapelvei és módszerei.

Nem minden jogszabálycsoport tekinthető jogágnak. A jogág jogszabályok minőségileg elkülönült, meghatározott struktúrával rendelkező csoportja, amely sajátos tartalommal és módszerrel szabályozza a jogalanyok magatartását a társadalmi együttélés jogilag meghatározott körében. Pl. büntetőjog, munkajog, polgári jog, eljárásjogok, közigazgatási jog stb. Ezek az azonos jellegű jogszabályok külön felelősségi alakzattal, szankcióformával rendelkeznek. A jogágak a jogviszonyok sajátos fajtáival és külön jogalkalmazási eljárásokkal rendelkeznek.

A jogági besorolásnak az a legfontosabb következménye, hogy az eljáró bíró az adott **jogágra kidolgozott alapelveket** fogja alkalmazni egy ügy megítélése során.

**Anyagi jog és alaki jog**

A jogrendszer szabályai a tartalmi felosztástól függetlenül feloszthatók anyagi és alaki (eljárás) jogi szabályokra is.

Az anyagi jog azoknak a szabályoknak az összessége, amelyek a jogviszonyt tartalmilag rendezik. Az anyagi jogszabályok meghatározzák, hogy az egyes jogalanyokat milyen jogok és kötelezettségek illetik, illetve terhelik. Pl.: „Aki másnak jogellenesen kárt okoz, köteles azt megtéríteni.” (Ptk. 6: 519. §). A követendő magatartás tehát az, hogy nem szabad jogellenesen kárt okozni. A norma megsértésének szankciója a kártérítési kötelezettség beállta. Anyagi jogi jogágak a büntetőjog, polgári jog, munkajog stb.

Az alaki jog vagy másképpen eljárási jog azoknak a jogi normáknak az összessége, amelyek meghatározzák, hogy a jogalanyok jogaikat milyen eljárási rend keretében érvényesíthetik. Az eljárási jogok határozzák meg a beadványok tartalmát, a bizonyítás szabályait, az eljáró szervek hatáskörét és illetékességét, a jogorvoslatok fajtáit stb. Pl.: „A kártérítési per a károkozás helyének a bírósága, illetve az előtt a bíróság előtt is megindítható, amelynek területén a kár bekövetkezett.” (Pp. 37. §) Ez a jogi norma tehát azt szabályozza, hogy melyik bíróság előtt lehet érvényesíteni a jogot. Alaki jogi jogágak a büntető eljárásjog, polgári eljárásjog, közigazgatási eljárásjog (általános közigazgatási rendtartás) stb.

**A legfontosabb jogágak**

**Alkotmányjog**

Az alkotmányjog az államhatalom gyakorlásának jogi rendjére vonatkozó szabályokat foglalja egybe. Az alkotmányjog tárgykörébe tartoznak az állami berendezkedés legfontosabb szabályai, az állami szervek létrehozására és működésére vonatkozó szabályok (**országgyűlés, kormány, minisztériumok, köztársasági elnök, bíróság, ügyészség, helyi önkormányzatok**). Az alkotmányjog témakörébe tartozik az állampolgár államhoz való viszonyának szabályozása is, ezen belül az állampolgári jogok és kötelezettségek (**egyesülési jog, gyülekezési jog, véleménynyilvánítási jog, választójog**).

**Polgári jog**

A polgári jog a személyek alapvető vagyoni és személyi viszonyait szabályozza a mellérendeltség és egyenjogúság elve szerint. A polgári jog területére tartoznak többek között a **tulajdonjogra**, a **szerződésre** és **kártérítésre**, a **szellemi** **alkotások** jogvédelmére és az **öröklésre** vonatkozó szabályok.

**Büntetőjog**

A büntetőjog szabályozza a büntetőjogi normák alkalmazásának feltételeit (szándékosság, gondatlanság, büntethetőséget kizáró okok), valamint az **egyes** **bűncselekmények** pontos meghatározását (törvényi tényállását) és büntetési tételeit.

**Munkajog**

A munkajog a munkaviszonnyal, közalkalmazotti és közszolgálati jogviszonnyal kapcsolatos jogi normákat szabályozza. A szabályok egy része a munkavállaló és a munkáltató közötti **kétszemélyes viszonyokat** szabályozza, más része a dolgozók **kollektív** (együttes) **jogait**, pl. szakszervezetek, dolgozói részvétel a vállalat vezetésében.

**Közigazgatási jog**

A közigazgatási jog normarendszere határozza meg a közigazgatási szervek feladatait és azokat az eszközöket, amelyek igénybevételével a közigazgatási szervek feladataikat ellátják. A közigazgatási jog rendkívül szerteágazó, mivel az állam által szabályozott szakterületek mindegyikének saját szervezeti rendszere és saját jogszabályai vannak. Ilyen területek például a **vízügy**, **építésügy**, **környezetvédelem**, **egészségügy** stb.

**Eljárásjogok** (büntetőeljárás, polgári eljárás, közigazgatási eljárás)

A különböző jogágaknak jelentősen eltérő eljárásjogi szabályozása van, ezek is külön jogágaknak tekinthetők. A büntetőeljárás és a polgári eljárás bíróság előtt zajlik - ezek peres eljárások (lásd Be., Pp. a jogszabályok között -> **Jogszabalyok.txt**) -, a közigazgatási eljárás azonban a közigazgatósági hatóság előtt, vagyis ez nem peres eljárás (Ákr.). Jogorvoslat igénybevétele esetén azonban ez utóbbi eljárás is perben folytatódhat, ez a közigazgatási peres eljárás (Kp.).

**Jogcsaládok**

A jogcsalád a jogrendszerek azon (általában több országot magába foglaló) csoportja, amely azonos fejlődési sajátságokat mutat. Az egyes jogcsaládok áttekintésének azért van jelentősége, mert ezáltal megértjük, hogy miként gondolkodnak a jogról, az egyes jogcsaládba tartozó országokban élő emberek. Arról, hogy mi a „jogos”, „jogszerű”, teljesen másként gondolkodik egy muszlim, egy hindu, egy vietnámi, de még egy angol vagy német jogrendszerben szocializálódott ember is.

**1. A római-germán jogcsalád** (kontinentális jogrendszerek)

**1.1 A jogcsalád történeti háttere és helyszínei**

A világ első jogcsaládja a római-germán család, melynek története a messzi múltba nyúlik vissza. Az ókori Róma jogához kötődik, de a több mint ezeréves fejlődés során nem csak az anyagi és eljárási szabályok, hanem a jogról és a jogszabályról alkotott koncepció is jelentékenyen eltávolodott az Augusztusz és Jusztiniánusz császárok idején uralkodó felfogástól. A római-germán család jogrendszerei a római jog továbbvivői, fejlődésének befejezői, tökéletesítői voltak; sok elemük azonban más forrásból ered, mint a római jog.

Európában – Nagy-Britanniát leszámítva – ma már minden jogrendszer idetartozik. Ugyanakkor a római-germán császárság határait messze túllépve, meghódította különösen egész Latin-Amerikát, Afrika egy tekintélyes részét, a Közel-Kelet országait, Japánt és Indonéziát. Ezt az elterjedést részben a gyarmatosítás, részben azok az előnyök okozták, amelyeket a jog átvételénél a XIX. századi romanista jogokban általánosan elfogadott kodifikáció jogi technikája nyújtott. Vagyis könnyebb volt a jogot, a jogszabályokat ilyen módon kialakítani.

**1.2. A jogcsalád jellegzetességei**

a) Viszonylagos absztraktság, mely azt jelenti, hogy egy adott jogszabály nem egy vitás ügy eldöntésekor keletkezik, és aztán így alkalmazzák más esetekre – mint pl. az angolszász jogrendszerekben, hanem az egyes esetek konkrét körülményeitől függetlenül ír le egy magatartásmintát.

b) E jogrendszerek pillérei az írott jogforrások (törvények, rendeletek), a törvény elsőbbséget élvez más jogforrásokkal szemben.

c) A jogszabályok optimális általánossággal rendelkeznek, azaz nem túlságosan általánosak, mert akkor megnehezítenék a jogalkalmazást, ám elég általánosak ahhoz, hogy bizonyos típus-helyzetekre alkalmazhatók legyenek.

d) A jog alkotásának és alkalmazásának szférája mereven elválik egymástól, szemben az angolszász jogrendszerekben tapasztalható gyakorlattal.

e) A jogászok feladata ezekben, az országokban főleg a jogszabályok értelmezése. Minden közelebbi megjelölés, ami kimarad a jogszabályból, automatikusan növeli a bíró értelmezési feladatát. A római-germán jogcsaládban tehát a jogot nemcsak a törvényalkotó által megfogalmazott jogszabályok alkotják, hanem a joggyakorlat által kialakított „másodlagos szabályok” is.

f) A joganyag önálló, zárt rendszert alkot, amelyben mindenfajta kérdés – legalább is elméletben – egy létező jogszabály „értelmezésével” megoldható, illetve megoldandó. (nincs joghézag)

**2. A common law jogcsalád** (angolszász jogrendszerek)

**2.1. A common law jogcsalád története és helyszínei**

* az Angliára és Wales-re kiterjedő angol jog (az ír jog „korrigált” angol jog, míg a skót jog „vegyes” jellegű)
* az USA (Luisiana és Puerto Rico kivételével) és Kanada joga
* a volt Brit Nemzetközösség országai (Ausztrália, Új Zéland)
* a volt angol gyarmatok jogrendszerei (pl.: India)

A jogcsalád modellje az angol jog.

**2.2. A common law jogcsalád jellegzetességei**

a) Az angol jog a XV. és XVI. században – önálló fejlődése folytán – ellenállt a kontinensen általánossá vált római jogi recepciónak (befogadásnak).

b) A másik lényegi jegye az angol jognak, hogy nem kodifikált, azaz szabályainak jelentős része nincs törvénybe foglalva.

c) Az angol jog bíró alkotta jog.

d) Előbbiből fakad, hogy szabályai kevésbé elvontak és általánosak, mint a kontinentális jogrendszereké, hiszen mindig egy konkrét eset eldöntésére vonatkoznak.

e) Az angol jog nyílt rendszert képez. Olyan módszer felhasználását jelenti, amely mindenfajta kérdés megoldását lehetővé teszi, de nem tartalmaz olyan anyagi jogszabályokat, amelyeket minden körülmények között alkalmazni kellene.

f) Végül, de nem utolsósorban a római-germán jogcsaláddal szemben, az angol jog történeti jellegű, fejlődése nem tört meg, egységes volt. Nem beszélhetünk tehát régi és új angol jogról; minden jogszabály, bármilyen régi keletű, ma is jogszabály, hacsak ellenkező törvény vagy szokás le nem rontotta; sőt, minél régebbi a jogszabály, annál nagyobb a tekintélye.

Az angol jogfejlődés a XIII. századtól kezdve a bírói jogalkotásnak nyitott utat, a precedensrendszert téve meg a jogfejlesztés motorjának.

**3. A szocialista jogcsalád**

A szocialista világrendszer néhány évtizeddel ezelőtti összeomlásával a jogcsalád jelentősége lecsökkent. Napjainkban a valamikori szocialista országok egyre nagyobb számban alakulnak vissza demokratikus politikai rendszert működtetni kívánó polgári társadalmakká.

A volt szocialista jogcsaládon belül három csoportot lehet elkülöníteni a történelmi fejlődés sajátosságai alapján: a szovjet, az európai és az Európán kívüli szocialista jogrendszereket.

Később csatlakozott: Kína, Észak-Korea, Vietnam, Kuba.

A **Szovjetunió**, mint az első szocialista ország, **mintául szolgált** a többiek számára, egyben neki volt a leggyengébb történeti kapcsolata a kontinentális jogrendszerekkel.

Az európai szocialista országok joga korábban a római-germán családhoz tartozott. Meg is őriztek néhány jellemző vonást, mint pl. a jogszabály általános magatartásszabályként való felfogását, jogi felosztásokat és jogászi terminológiákat.

Az Európán kívüli szocialista országok jogfejlődését alapvetően két tényező befolyásolta: egyfelől a gyarmatosításukat megelőzően kialakult tradicionális jog, másfelől a gyarmatosítás által bevezetni kívánt jog (római-germán vagy common law).

A szocialista jogcsalád főbb jellegzetességei az alábbiak:

A szocialista jog politikailag erősen kötött, illetve a politika által közvetlenül befolyásolt jog (több országban a párthatározatok jogforrási szerepet töltöttek be).

E jogrendszerekben a magánjog elveszítette jelentőségét, és a jogi viszonyok közjogiassá váltak. A szocialista állam – Lenin nyomán – nem ismert el a gazdaságban semmit, ami „magán”. Szélsőséges nézetei szerint a magántulajdon az önzés és kizsákmányolás alapja.

Jogi túlszabályozás (a „quasi” jogforrások elburjánzása) jellemző: gyakran felesleges jogszabályokat alkottak, amelyek gyengítették a többi helyes, szükséges jogszabályok erejét. Kiküszöbölésére szolgál a dereguláció. -> A felesleges jogszabályok hatályon kívül helyezése.

A „szocialista törvényesség”: gumi fogalom. Ha a jogalkalmazó szervek egy döntés indokolására nem tudtak megfelelő jogi indokot (jogszabályt) találni, akkor azt mondták: „a szocialista törvényesség nevében” így kell lennie. Így például valakit megfoszthattak valamilyen vagyontárgyától akkor is, ha ennek nem volt semmilyen törvényes alapja, vagy elítélhettek valakit olyan cselekményéért, amely az elkövetésekor nem volt bűncselekmény.

**4. A vallási és tradicionális jogcsalád**

A vallási jogok családjának két legjelentősebb tagja a muzulmán és a hindu jog.

**4.1. A muzulmán jog**

A muzulmán jog tulajdonképpen az iszlám vallás egyik oldala. Ez egyrészt a teológiából áll, amely rögzíti a dogmákat és meghatározza, hogy mit kell hinnie a muzulmán embernek; másrészt áll a sariából, amely előírja a hívőknek, hogy mit kell és mit nem szabad tenniük. A muzulmán jog csak muzulmánok közti jogviszonyokra alkalmazható!

Az iszlám lényegében a törvény vallása.

A muzulmán jognak négy forrása van:

a) a Korán, az iszlám szent könyve,

b) a Szunna, az Isten küldöttére vonatkozó hagyomány, (lásd -> szunniták)

c) az Idzsma, amely a muzulmán közösség egységes megállapodása, s végül

d) a Kíjász, az analógiával való érvelés.

Főbb változások a muzulmán jogban

Az a körülmény, hogy a muzulmán jogtudomány a korai középkorban alakult ki és szilárdult meg, megmagyarázza a muzulmán jog néhány sajátos vonását, mint pl. egyes intézményeinek archaikus jellegét, kazuisztikus (túlzottan a részletekbe menő) szemléletét és a rendszerezés hiányát. De a leglényegesebb elem a muzulmán jog teljesen sajátos, eredeti jellege, a többi jogrendszerhez viszonyítva. Rendszerének alapja a Korán, Allah kinyilatkoztatását tartalmazó könyv.

A muzulmán országokban a XIX. és XX. században a jogot illetően három említésre méltó jelenség tapasztalható.

Az első, amely a másik kettőnek is forrása, a közigazgatási szabályozás példátlan fejlődése, melynek korábban alig volt szerepe. (Ha nincs egységes közigazgatás, úgy nagyon nehéz hatékonyan igazgatni, szervezni egy ország életét.)

A másik a nyugati jogok recepciója (befogadása) egyes területeken és egyes országokban.

Végül, a harmadik a muzulmán jog alkalmazásával addig megbízott különleges bíróságok megszüntetése néhány államban. A kodifikáció – mint a modernizáció szimbóluma – nehezen tudott utat törni magának a muzulmán világban, ám számos országban végül mégis győzedelmeskedett.

A muzulmán jog kodifikálásának a családi és az öröklési jog területén első eredménye az Iránban 1927 és 1935 között kibocsátott polgári törvénykönyv volt. Ezt a példát azóta több állam követte. A személyi státuszt szabályozó törvénykönyveket alkottak Szíriában (1953), Tunéziában (1956), és Marokkóban (1958), valamint Irakban (1959), Algériában, Jordániában (1951), Libanonban és Pakisztánban (1961), mélyre ható reformokat hajtottak végre a családi és öröklési jogban.

A muzulmán jog valóban gyökeres átalakítását Törökország valósította meg maradéktalanul, leginkább következetesen. Kemal Atatürk (a Török Köztársaság első miniszterelnöke) vezetésével három év alatt nyolc teljességgel idegen kódexet vezettek be. A fontosabbak közül Svájcból importálták a polgári és kötelmi törvénykönyvet (1926), továbbá a végrehajtási kódexet (1929); Neuchatel kantonból a polgári törvénykönyvet (1927) és Németországból a büntető eljárási kódexet. Ezek a hagyományos hatályos jogot szinte teljesen felváltották.

**4.2. A hindu jog**

A hindu jog annak a közösségnek a joga Indiában és Délkelet-Ázsia egyéb országaiban, amely a hinduizmushoz tartozónak vallja magát.

A hinduizmus számára csak „emberek” léteznek, akiket az a társadalmi kategória minősít, amelyhez tartoznak. A különböző kasztokhoz tartozó embereknek sajátos jogaik, kötelességeik, sőt erkölcseik vannak, s egyben meghatározott hierarchiát is jelent a különféle kategóriák között.

Az emberek magatartására vonatkozó szabályokat a szasztrák fejtik ki, melyek egyike a dharma. Ez azon a hiten alapul, hogy létezik egy, a dolgok természetében rejlő egyetemes rend, amely a világ megóvásához szükséges, s az istenek csak őrzői e rendnek. A dharma azokat az örök törvényeket fejezi ki, amelyek fenntartják e világot. A dharma tengelyében a kötelesség gondolata áll, nem a jog. Mindenkinek előírja, hogyan kell viselkednie, ha tisztességes ember akar lenni, s törődik a túlvilággal. Az így előírt kötelességek kinek-kinek a körülményei s az egyének kora szerint is változók, különösen szigorúak a magasabb rangú emberek számára.

A dharma kifejtését a dharmaszasztráknak nevezett kézikönyvekben és e kézikönyvek rövid kommentárjaiban, a nibandhákban találhatjuk meg.

Mivel a dharma képtelen a világi élet egyedüli szabályozására, ezért a hindu jognak további két forrása van: a szokások és a méltányosság.

A törvényhozást és a bírói precedenst a dharma és a hindu elmélet nem tekinti jogforrásoknak.

A brit hódítók a jogrendszerbe való be nem avatkozás elvét hirdették meg, azaz nem törekedtek arra, hogy alattvalóikra ráerőszakolják az angol jogrendszert. India lakosságára, különösen a magánjog területén, annak saját szabályait alkalmazták. Az angol uralom azonban mégis erősen hatott a hindu jog fejlődésére.

Egyfelől pozitíve, mert kiemelte a hindu jogot háttérbe szorítottságából, s hivatalosan elismerte értékét, tekintélyét és érvényét.

Másfelől ugyanakkor a hagyományos hindu jogot bizonyos jogviszonyok (öröklés, házasság, kasztok, valamint a vallással összefüggő szokások és intézmények) szabályozására szorította vissza. Kodifikációra került sor az eljárási jogok, a büntető és polgári jog területén (1859-1882). Ezt több jelentős törvényhozási aktus követte, melyek eredményeként Indiában végbement az angol jog igazi recepciója (a precedens szabály is érvényes).